
Σαν έτοιμη από καιρό… η νέα Συγκυβέρνηση ΣΥΡΙΖΑ – ΑΝΕΛ εφαρμόζει κατά γράμμα την αδιέξοδη πολιτική του χθες. Έχοντας μάλιστα υιοθετήσει την ίδια επιχειρηματολογία και φρασεολογία με τους προκατόχους της προωθεί όλες εκείνες τις πολιτικές, που όχι απλώς δεν βγάζουν τη χώρα από την ύφεση, αλλά τη βυθίζουν ακόμα περισσότερο.

Πρόσφατο εύγλωττο παράδειγμα αποτελούν οι ανακοινώσεις για αυξήσεις στις τιμές των εισιτηρίων των Μουσείων και των Αρχαιολογικών Χώρων. Ενεργώντας με ανεκδιήγητη ανευθυνότητα, η Κυβέρνηση αποφάσισε και ανακοίνωσε αυξήσεις που φτάνουν έως και το 400%! 
Οι αυξήσεις αυτές αφορούν την είσοδο ακόμα και σε Μουσεία που υπολειτουργούν είτε γιατί -παρά τις επανειλημμένες κινητοποιήσεις, παραστάσεις και  ανακοινώσεις της Ομοσπονδίας και των Σωματείων του ΥΠ.ΠΟ.Α.- δεν έχει ληφθεί καμία μέριμνα για την πρόσληψη προσωπικού στον τομέα της φύλαξης, της συντήρησης, της καθαριότητας κ.ά. είτε γιατί έχουν κλειστές αίθουσες, όπως το Εθνικό Αρχαιολογικό Μουσείο. 

Παρ’ όλα αυτά τα χρήματα από την αύξηση των εισιτηρίων δεν προορίζονται καν για τη βελτίωση των παρεχόμενων υπηρεσιών και την υποβοήθηση του έργου του ΥΠ.ΠΟ.Α, αλλά για την κάλυψη των περιβόητων ισοδυνάμων, όπως ευθέως δήλωσε από το βήμα της Βουλής ο αρμόδιος Υπουργός, Αρ. Μπαλτάς.
Με δυο λόγια, η Κυβέρνηση έριξε μία ακόμα «τουφεκιά στον αέρα», θέτοντας μάλιστα σε κίνδυνο τον μοναδικό ίσως τομέα που φέρνει έσοδα στα ταμεία του Κράτους μέσω του τουρισμού, τον Πολιτισμό. Αποφάσισαν αυξήσεις πέρα από κάθε λογική, αγνοώντας την γνώμη των εργαζομένων στο Υπουργείο, οι οποίοι γνωρίζουν άριστα την κατάσταση που επικρατεί σε όλα τα Μουσεία και τους Αρχαιολογικούς Χώρους, τόσο σε επισκεψιμότητα όσο και σε υπηρεσίες.

Καταγγέλλουμε την επικίνδυνη –καθαρά εισπρακτική- πολιτική που εξήγγειλε η κυβέρνηση διά στόματος του Υπουργού της, Αριστείδη Μπαλτά, θέτοντας σε τεράστιο κίνδυνο το συγκριτικό πλεονέκτημα της χώρας, τον Πολιτισμό και απαιτούμε, σε συνεργασία με τους εργαζόμενους  στο ΥΠ.ΠΟ.Α., να προχωρήσει στην κατάρτιση ενός ολοκληρωμένου σχεδίου για την ανάπτυξη και την αύξηση των εσόδων του Υπουργείου, εγκαταλείποντας  επικίνδυνους χειρισμούς.
Η Ελλάδα έχει ανάγκη από σχέδιο και όχι από ερασιτεχνισμούς μαθητευόμενων μάγων!

